钦定古今图书集成/理学汇编/经籍典/第138卷 > 《汉韩婴诗外传二》 > 《菀柳》
## 钦定古今图书集成/理学汇编/经籍典/第138卷 > 《汉韩婴诗外传二》 > 《菀柳》

客有说春申君者曰：“汤以七十里，文王百里，皆兼天
下，一海内。今夫孙子者，天下之贤人也。君藉之百里
之势，臣窃以为不便于君，若何？”春申君曰：“善。”于是使
人谢孙子，去而之赵，赵以为上卿。客又说《春申君》曰：
“昔伊尹去夏之殷，殷王而夏亡；管仲去鲁而入齐，鲁
弱而齐强。由是观之，夫贤者之所在，其君未尝不善，
其国未尝不安也。今孙子天下之贤人，何谓辞而去？”
春申君又云“善。”于是使请孙子。孙子因伪喜，谢之。鄙
语曰：“疠怜王！”此不恭之语也，虽不可，不审也。此比为
劫杀死亡之主者也。夫人主年少而放，无术法以知
奸，即大臣以专断图私以禁诛于己也。故舍贤长而
立幼弱，废正直而亡不善。故《春秋》之志曰：“楚王之子
围聘于郑，未出境，闻王疾，返问疾，遂以冠缨绞王而
杀之，因自立。齐崔杼之妻美，庄公通之，崔杼不许，欲
自刃于庙，庄公走出，逾于外墙，射中其股，遂杀而立
其弟景公。”近世所见“李兑用赵，饿主父于沙丘，百日
而杀之。淖齿用齐，擢闵王之筋而悬之于庙，宿昔而
杀之。”夫疠虽痈肿痂疵，上叱远世，未至绞颈射股也；
下叱近世，未至擢筋饿死也。夫劫杀死亡之主，心之
忧劳，形之苦痛，必甚于疠矣。由此观之，疠虽怜王可也。因为赋曰：璇玉瑶珠不知佩，杂布与锦不知异。闾
娵子都莫之媒，嫫母力父是之喜。以盲为明，以聋为
听，以是为非，以吉为凶。呜呼上天，曷维其同。《诗》曰：“上
帝甚慆，无自瘵焉。”